Марко Ганчев
Реквием за Гюро Михайлов

chitanka.info

Гюро пазеше склад.

Тоя склад се запали.

Изгоря Гюро с въпросния склад.

А едва ли би изгорял, едва ли,

ако малко се беше отместил назад.

Но го нямаше разводача на караула

да му каже: „По-настрани стой!“.

А самичък да се отмести — такава хула

срещу устава не допускаше той.

Изгоря като мъченик се вика,

а не му се зачита, нали?

А защо? Да не би мъченика

повече от Гюро да го боли?

При това ония горяха на клада

или сами се запалваха зарад празни идеи.

А на Гюро Михайлов бе пълен склада.

Де са другите, той къде е!

При това хулеха свещената буква,

а пък Гюро я спазваше непоклатим.

И душата на Гюро нагоре хуква

към небето, примесена с дим.

И се чуди на хорското племе щуро:

така искаха, така той служи на тях.

А сега вместо паметници на Гюро

по площадите се въздига смях…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.